Ifølge Arbejdsmiljøloven er det ledelsens ansvar at sikre et sundheds- og sikkerhedsmæssigt fuldt forsvarligt arbejdsmiljø. Det skyldes, at ledelsen har ledelsesretten og træffer de endelige beslutninger. Men ledelsen skal inddrage relevante parter i beslutningsprocessen via MED-udvalg. MED-udvalg og TRIO/arbejdsmiljøOrganisationen har kompetencen til at drøfte og fastlægge justeringer i arbejdets organisering, der sikrer, at medarbejderne trives i et sundt og sikkert arbejdsmiljø. En faggruppe/et team har ansvar for at værne om faglighed og sikre en høj kvalitet i kerneopgaven. Det er derfor også gruppens opgave at indlede drøftelser om de vilkår, der ligger til grund for at yde et fagligt forsvarligt bidrag til kerneopgaven. Som individ har man et ansvar for at opføre sig pænt over for sine kolleger og bidrage til at løse den fælles kerneopgave på en måde, så man bidrager positivt til kollegernes arbejde og trivsel. Det betyder, at man som medarbejder også skal tage de andre faggruppers faglighed i betragtning.